Tyrius Burjassot tanca el mes de juny amb un concert coral i el seu sopar anual
2025-07-24

Els últims dies del mes de juny seran intensos per a l’Associació d’Ames de Casa i Consumidors Tyrius de Burjassot, ja que tenen preparades sengles activitats en les quals obriran l’entitat a la ciutadania i, d’altra banda, es reuniran en el seu tradicional sopar anual.

La primera de les activitats, divendres que ve 26 de juny, a les 19 hores, tindrà com a punt de trobada el Saló d’Actes de la Casa de Cultura, espai municipal en el qual el grup de balls de saló i la coral de l’entitat burjassotera mostraran tots els presents tot allò que han aprés al llarg del curs. La vesprada començarà amb els passos de ball del grup de balls de saló que passarà el testimoni a la coral. Per tancar aquesta especial vesprada, la coral interpretarà un Txa-txa-txa, que serà ballat pel grup.

Per finalitzar el mes, Tyrius Burjassot celebrarà el seu sopar de germanor, el dissabte 27 de juny, en el marc incomparable del Pati de les Sitges. Serà el tancament a un gran curs d’activitats en el qual l’entitat no ha parat de desenvolupar actes i activitats per donar-se a conéixer a la ciutadania i per obrir l’entitat a totes aquelles dones que vulguen formar part de la mateixa.